[{"text_idx": "#000000", "text": "Askok eskatu didate, \u201cmesedez\u201d, erreportaje hau ez argitaratzeko. Baina uste dut bizi dugun egoera kontuan izanda denok merezi dugula jakitea zer gertatzen den gaua erortzen denean."}, {"text_idx": "#000002", "text": "Etxarri Aranatz. Gabon gauaOlentzeroren eguneko poteoa gozoa izaten da beti, eta aurtengoa, arau batzuk jarri dizkiguten arren, ez da atzean geratu. Lagunekin elkartu eta garagardo bat hartu dut. Eguraldiaz hizketan ari dira. Euria mara-mara ari duenez, plaza osoa babesten duen estalopea udalak azken urteetan egin duen gauzarik onena dela esaten ari dira; hori uste dut, nire burua ez baitago elkarrizketari adi. Atera naizenetik ideia bera datorkit behin eta berriz: gaur ravera joango naiz eta bertan gertatzen denari buruzko erreportaje bat idatziko dut."}, {"text_idx": "#000003", "text": "Raverik egingo dela badakit. Astebururo egiten direla entzuten da herrian; baita astean bitan ere! Non egingo den ez dakit, ordea. Hori da arazoa. Raveetara joaten direnek kontua diskretuki eramaten dute. \u201cZeozer egongo da\u201d, esaten dit Aitorrek, garagardoa bukatzeko keinua egiten didan bitartean. Beste bat atera nahi du."}, {"text_idx": "#000004", "text": "Galderak egiten hasten banaiz susmo txarra hartuko dute eta horrek erreportajea kolokan jarriko du. Kontua alde batera utzi eta edaten jarraitzen dut. Haize bolada batekin euriak erasotzen gaitu eta estalopean barrura lekualdatu behar dugu. Desplazamendua aprobetxatzen dugu hurrengoa ateratzeko. \u201cOrain patxarana!\u201d, garrasi egin du Joanesek, eta emozio erantzun batekin piztu ditugu urtero erretzen ditugun puruak."}, {"text_idx": "#000005", "text": "Pote bat bestearen atzetik eta ordubetean ahaztu egin zaigu terrazan eserita egon behar dela dioen arau hori. Ez guri bakarrik, beste koadrila batzuei gauza bera gertatu zaie; tabernatik tabernara denak elkartzen gara, fisika kuantikoari buruzko elkarrizketak dauzkagu eta, hiztun on bati, ihes egiten zaio: ravea non, noiz, eta nola izango den."}, {"text_idx": "#000006", "text": "Lortu dut. Kazetari bezala gauza asko ikasi ditut, baina hori izan da leziorik onena. Alkoholari bere lana egiten uztea."}, {"text_idx": "#000007", "text": "Etxean apal afaldu dut. Txanpaina probatu ere ez dut egin gau mugitua izango dudala badakidalako. Gurasoak ohartu gabe atera naiz etxetik eta ninja baten antzera iritsi naiz ravearen kokalekura. Aspaldian abandonatutako eraikin bat da. Musika eta algarak entzuten dira kanpo aldean, baina ez dakit non demontre dagoen sarrera. Atari nagusia itxirik dago. Atzetik soinu bat entzuten dut bat-batean. Orduan gogoratzen dut etxeratze agindua pasa dela iada! Alboetara begiratu eta ez dago txokorik ezkutatzeko, soilik hutsik dagoen aparkaleku bat eta itxirik dagoen horma zabal bat. Atzetik datorren soinua geroz eta ozenago entzuten da. Ahotsak dira. \u00abPolizia ote?\u00bb susmatzen dut. Bihotz-taupadak goraka doaz. Korrika hasten naiz ihes egin nahian, baina orduan, nire parean agertzen da gaztetxo koadrila bat. Edariak daramatzate poltsetan eta ozen hitz egiten dute. Beraienak izango ziren entzun ditudan ahotsak. \u201cNundik sartzen da?\u201d, galdetzen diet. Barre egiten dute; astebururo etortzen direnez ez dute ulertzen zer egiten dudan hor, kanpoan, ia izozturik."}, {"text_idx": "#000009", "text": "Joanes eta Aitor bertan daude. Ni ikusi eta erotuta jartzen dira bi alproja horiek. Ez zuten inondik inora espero ni hor agertzea, eta ongi etorri modura-edo, txupito bana hartzen dugu. Ravea hasi besterik ez da egin eta gelatxo horretan dagoen kondentsazioak arnasa kolpatzen dit. Alkohola, izerdia, tabakoa. A ze atmosfera. Beste bi txupito hartzen ditut klima horretara egokitzeko. Andoni eta Igor agertzen dira orduan, eta sekulako jendetza biltzen da haien inguruan. Hasieran ez dut ulertzen zergatik atentzio hori, baina berehala ikusten dut: mugikorrak atera eta pantailetan arrastoak egiten ari dira. Neri ere eskaintzen didate. Ezetz esaten diet. Erreportajea egiteko adi egon behar dut. \u201cKokaina ona da\u201d, animatzen naute. Duda-mudatan nago zer ote den kazetari ona izatea. Rave-an infiltratu nahi badut, ez dut ba raveetan egiten dena egin beharko? Ravea barrutik bizi nire irakurleei kalitatezko erreportaje bat eskaintzeko?"}, {"text_idx": "#000011", "text": "Kokaina hartu eta minutu batzuetara sekulako zirrara sentitzen dut. Tira, minutu batzuetara edo auskalo, ez baitakit ongi zenbat denbora pasa den. Argi daukadana da orain rave honek beste kolore bat daukala. \u201cPopper pixket bei, o ze?\u201d, eskaintzen dit deabru batek. Eta ez nago hain emozionatuta, baina uler dezaket zergatik egiten ari diren ilara bat deabruaren kristalezko potetik arnas-hartze bat egiteko."}, {"text_idx": "#000012", "text": "\u201cInoiz beino parranda geyo eitten diau guai\u201d, esaten dit batek. Ez dakit nork. \u201cEta bizi diaun egoera hontan, parranda bakoitze bereziye da; inoiz beino bereziyokue!\u201d. Uste dut hori ez didala inork esan, baina imajinatzen dut horrela dela."}, {"text_idx": "#000013", "text": "Geroz eta txupito gehiago hartzen ditut, eta geroz eta arrasto gehiago; geroz eta kazetari hobea sentitzen naiz. Erreportajea jario bat da orain. Gelatxo honetan gertatzen dena abesti hipnotiko baten antzeko zerbait da. Batzuk besteekin elkartzen dira, edan, erre eta ondo pasatzen dute. Eta ni ere ondo pasatzen hasi naiz. Neska bat gerturatzen zait. Naiara da, Etxarriko neskarik ederrena. Zeharka begiratzen nauela uste dut, ez ditut bere keinuak ondo ulertzen. \u201cLietzen ga?\u201d, galdetzen dit. Edo galdetzen du, ez baitago zuzenean niri begira, baina aldi berean, niri begira dago. Nire alboetatik bi neska ateratzen dira orduan. Musuka hasten dira. Eta bien tartetik ateratzen da esku bat, Naiararena, tira egiten dit. Orduan ulertzen dut zer esan nahi zuen \u2018lietzen ga\u2019 horrekin. Denok liatzen garela. \u201cOrgia\u201d, entzuten diot barrez bati, eta ezin sinetsi eta sinesten, aske uzten diot gorputzari nahi duena egiten. Buruak gelatxo honetan ez du ezertarako balio."}, {"text_idx": "#000015", "text": "Batzuk kikildu egiten dira, ni tartean. Beste batzuk, ordea, kristalezko boteila batzuk hartzen dituzte. \u201cNei eztubiet harrapatuber\u201d, esaten du morrosko batek eskuan harritzar bat daukala. Denok isilik geratzen gara. Pasillotik pausoak entzuten dira. Geroz eta gertuago. Atean harrapaturik daudenak askatzea lortzen dute, baina orain ez daukagu nora ihes egin. Bertan daude pausoak. Atarira begira geratzen gara eta..."}, {"text_idx": "#000016", "text": "Agertzen da Oier, Bakaikuko lixkartia. \u201cHasta que salga el puto sol!\u201d, esaten du batek pelikula ezagun bati erreferentzia kaxkar bat egiten, eta musika topera jartzen du. A ze lasaitua. Txupito bat behar dut."}, {"text_idx": "#000017", "text": "Ravea martxan da berriro, baina arazo bat dago. Bakaikuko lixkartiak todoterrenoa eraikinaren parean utzi du aparkatuta, harro-harro, eta ez du kendu nahi. \u201cHi Oier, ken zak hortik kotxie echando ostias\u201d, esaten dio Aitorrek. \u201cO bestela ze?\u201d, erantzuten dio lixkartiak. Ukabilarekin mehatxu egiten dio Igorrek, hori baita Oierrek ulertzen duen hizkuntza bakarra. Ezinezkoa egiten zaie azaltzea poliziak kotxea ikusi eta ravea izorratuko duela."}, {"text_idx": "#000019", "text": "Oierrek giltzak hartu eta ubelduta alde egiten du. Orduan ohartzen dira Igor eta Andoni Bakaikuko lixkartia haien arazorik txikiena dela. Popper potea lurrean dago, eta sustantzia guztia lurrean isuria. Azkar batean hasten dira jendeari bulkatzen zonaldea zigilatzeko. \u201cJoder! Ze liada!\u201d, esaten du Igorrek. \u201cBueno, gutxines harrapatu diau normalien ben\u0303o merkio\u201d, erantzuten du Andonik irribarre batekin, baina berehala ezabatzen zaio azken potea zela gogoratzean. Ezer esan gabe, Igorrek burua jaitsi eta lurrari miazkada bat ematen dio. Andoni eta ingurukoak barrez hasten gara; batzuek barrea isiltzen dute belauniko jarri eta, Igorrekin batera, lurra miazkatzeko. Uste dut hau dela raveko momenturik gorena."}, {"text_idx": "#000022", "text": "Aitorrek pattal ikusten nau eta arrasto bat ateratzen dit. \u201cTxarretik da\u201d, dio. Ez nago ziur zer den, baina kokaina amaitu da eta orain denak ari dira hori hartzen. Hauts txuri horrek urduritasun zakar bat jartzen dit. Ingurura begiratu eta raveak berriro kolorea aldatu duela iruditzen zait. Hasieran bezala klima berri honetara ezin moldatu ikusten dut nire burua. Gelatxotik ateratzen naiz. Tripa hutsik sentitzen dut, erabat hutsik. Besoak dardarka dauzkat eta gorputza inoiz baino ahulago sentitzen dut. Pasilloetan zehar ibiltzen hasten naiz eta etxera itzultzeko erabakia hartzen dut. Aspertu naiz Sodomaz eta Gomorraz; inongo zentzurik ez daukaten plazerrez, eta geroz eta baldarrago sentiarazten nauen estimulo huts hauez."}, {"text_idx": "#000024", "text": "Bihotzak kolpe bat ematen dit. Eta maxkuriak ere bai. Korrikan itzultzen naiz barrura jendeari abisatzera baina dagoenekoz badakite. Kriston mugimendua dago pasilloetan zehar, batzuk botilekin, harriekin; altzariekin barrikadak prestatzen ari dira. Aitorrekin elkartzen naiz. Nondik ihes egingo dugun galdetzen diot baina barre arraro bat egiten du. Ez dago ihesbiderik. Botila bat jartzen dit eskuan."}, {"text_idx": "#000026", "text": "Gerturatzen ari dira. Aitorrek botila bat botatzen du eta ezkutuaren kontra lehertzen da, bete betean. Nik ere botatzen dut nire botila, eta berdin ematen dio ezkutuari. Astronauta erromatarrek aurrera jarraitzen dute. Harriek eta botilek ez dituzte geldiarazten. Barrikadek ere traba gutxi egiten dute. Azken saiakera. Lau ausartek aurrera egiten dute harri puska batzuekin, baina ezkutua inoiz ikusi dudan gauzarik sendoena da. Eta bat-batean, formakuntza hautsi eta guregana korrikan hasten dira; eta, gu, ihesika."}, {"text_idx": "#000028", "text": "Bueltaka, azkenean lortzen dugu eraikinetik ateratzea, eta hor ikusten dudana harrigarria da. Argisenti gorriaren azpian sekulako guda dago. Gazte batzuek nola edo hala ezkutuak lortu dituzte eta borrak eta makilak elkarri talkaka ari dira. Furgona bat ere hartu du norbaitek eta ondoko errekaren kontra joan da zuzenean."}, {"text_idx": "#000031", "text": "Dagoenekoz, ohartuko zinen \u201cerreportaje\u201d hau Miedo y asco en Las Vegas-en antzeko zerbait dela, eta gaur abenduaren 28a dela, inozentearen eguna. Onartu behar dizut gabon gaua etxean pasa nuela Fortnitera jokatzen, inoiz ez dudala orgiarik egin eta, kazetaria naizenik, ezin dela oso altu esan."}]